En tredjedel af de varer, der var på tilbud i dag til Black Friday, kostede det samme eller endda mindre for halvanden måned siden.

Det viser en opgørelse fra prisammenligningstjenesten pricerunner.dk, der har analyseret priser på over 29.000 varer siden september.

- Op mod en tredjedel af de varer, som kommer på udsalg her til Black Friday, kan være et sminket fuptilbud, siger Martin Andersen, der er direktør for Pricerunner.

Desuden viser prissammenligningen, at otte procent af varerne er sat op i pris og sat ned igen i dagens anledning.

- Det er ikke fair over for forbrugerne. Det er fup, siger Martin Andersen.

Folk på gaden: Noget svineri og tarveligt

Det falder da heller ikke i god jord hos de danskere, som DR mødte på gaden i Vordingborg.

- Det er noget svineri. Man skal jo ikke tage røven på hinanden bare for at få nogle penge hjem. Der skal man være ærlig, men der er jo altid nogle faldgruber, lyder det fra faglærer Jimmi Rasmussen.

Frederikke Jensen, der går i folkeskole, er enig.

Læs også : Webshop dropper Black Friday: Bruger dagen på at samle affald

- Det er tarveligt, fordi man håber på, at man kommer ud til nogle gode priser, siger hun.

Flere kunder er dog opmærksomme på, at man ikke automatisk kan regne med, at der er penge at spare.

- Vi var inde og kigge på en jakke, som vi også kiggede på i sidste uge, hvor den var på tilbud til 300 kroner. I dag er den sat op til 400 kroner med 20 procent rabat. Det er næsten det samme - så det er lidt øv, siger førtidspensionist Britt Andersen.

Der ER mange tilbud

Pricerunners undersøgelse viser dog omvendt, at to tredjedele af tilbuddene altså er reelle nok, og at der i gennemsnit er 19 procent at spare.

- Det gælder om at være fornuftig og ikke bare stole på, at når der står 30 procent rabat, så er det 30 procent. Man skal bruge sin sunde fornuft og sammenligne priserne og tænke efter, om det, man står med, er et godt tilbud, siger Martin Andersen, der understreger, at Black Friday faktisk er den dag på året, hvor der er flest tilbud at finde.

- Det er faktisk, hvor forbrugerne kan gøre en rigtig god handel, siger Martin Andersen.